  Анжелика Тихонова корреспондент 22-тӥ куарусёнэ Удмуртиысь Кун Кенешлэн куатетӥ ӧтчамезлэн 27-тӥ сессиез ортчиз. Кенешон кутскон азьын улосвыл Кун Кенешлэн тӧроез Владимир Невоструев Иван Черезовлы депутат луэмез сярысь гадьпус но удостоверение сётӥз. Со сярысь ивортодэтъя «Удмуртия» агентстволэн корреспондентэз ивортэ. Владимир Невоструев тодэ вайытӥз, 13-тӥ куарусёнэ, куара сётон огъя нуналэ, элькун Кун Кенешлэн куатетӥ ӧтчамаз одӥг мандатъем 1 номеро Буммаш быръён округлэсь депутатсэ ватсаса быръёнъёс ортчизы шуыса. Отын тодмо биатлонист Иван Черезов вормиз. Со понна 41,5 пала процент куараос люкаськизы. Иван Черезовез Удмуртилэн тӧроез Александр Бречалов, элькун Кун Кенешлэн тӧроез Владимир Невоструев, Кун Кенешлэн тӧроезлэн нырысетӥ воштӥсез Надежда Михайлова но Кун Кенешлэн тӧроезлэн воштӥсез Александр Прозоров ӟечкылазы. Со сяна, депутатъёс сое тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась комиссие пыртӥзы. Ватсан Иван Черезов – Россиысь биатлонист, куинь пол дунне чемпион но Олимпи шудонъёслэн кык пол призёрез (эстафета ӵошатсконъёсын), Дунне кубок понна нюръяськон ӵошатсконъёслэн трос пол вормисьсы. Россиысь спортъя дано мастер. Россиысь воргоронъёслэн биатлонъя люкам командазылэн огез азьветлӥсез (2000-тӥ аръёслэн шорысенызы 2010-тӥ аръёс кутскытозь). 2016-тӥ арын спортын карьеразэ йылпумъяз. 2016-тӥ арысен «Калашников» концернын нимысьтыз ӵектосъёсын кивалтэ. Мер уже мылысь-кыдысь пыриське. 2017-2018 аръёсы Интыысь ӵектонъёслы юрттэт сётонъя «Сообщество» фондэз кивалтӥз. Удмуртиысь Мер палаталэн ёзчиез луэ. 2017-тӥ арысен элькунысь биатлонъя федерациен кивалтэ. Тегъёс: Политика Ижкар ВладимирНевоструев Удмуртия ИванЧерезов КунКенеш депутатъёс  